b'\n_START_ARTICLE_\nDebaltseve\n_START_SECTION_\nXXI sajand\n_START_PARAGRAPH_\n2014. aasta Ukraina kriisi ajal v\xc3\xb5tsid valitsusvastaste relvaj\xc3\xb5udude v\xc3\xb5itlejad strateegilise asula (Luganski ja Donetski vaheline raudtees\xc3\xb5lm) oma kontrolli alla. 26. juulil r\xc3\xbcndasid linna valitsusv\xc3\xa4ed ning v\xc3\xb5tsid 28. augustil linna oma kontrolli alla._NEWLINE_4. septembril olid linna kaitsel olnud valitsusv\xc3\xa4ed \xc3\xbclekaalukate VF s\xc3\xb5jav\xc3\xa4e j\xc3\xb5udude survel ja piiramisr\xc3\xb5ngasse sattumise v\xc3\xa4ltimiseks sunnitud linnast taanduma._NEWLINE_2015. aasta 30. jaanuaril j\xc3\xa4tkusid linnas ja selle \xc3\xbcmbruses eelmisel p\xc3\xa4eval alanud \xc3\xa4gedad lahingud valitsusv\xc3\xa4gede ja valitsusvastaste relvaj\xc3\xb5udude vahel._NEWLINE_V\xc3\xa4ljaanne KorrespondenT.net avaldas 30. jaanuaril kell 20:03 artikli, milles viidatakse eripataljoni "Azov" ametlikule Facebooki lehele, millelt l\xc3\xa4htub, et \xc3\xb6\xc3\xb6sel l\xc3\xa4ks valitsusvastaste relvaj\xc3\xb5udude kontrolli alla Vuglegirski asula (asub Debaltseve kaitse seisukohalt strateegiliselt olulisel kohal). Infovastupanu avaldas kell 20:30 artikli, millest l\xc3\xa4htub, et Vuglegirskis k\xc3\xa4ivad t\xc3\xa4navalahingud. Debaltseves asuvatelt valitsusv\xc3\xa4gedelt polevat v\xc3\xa4ljap\xc3\xa4\xc3\xa4suteed linnast siiski veel t\xc3\xa4ielikult \xc3\xa4ra l\xc3\xb5igatud. BBC viitas oma 30. jaanuari artiklis Venemaa "Vesti" uudisteprogrammile, mille hommikusel teatel olevat Debaltseves \xc3\xbcmber piiratud 8000 valitsusv\xc3\xa4gede v\xc3\xb5itlejat. Eelviidatud Infovastupanu artiklist selgub siiski, et Vene telekanali v\xc3\xa4ide ei pruukinud vastata t\xc3\xb5ele._NEWLINE_Reutersi poolt 31. jaanuari p\xc3\xa4eval avaldatud artiklis kinnitati, et Debaltseve on valitsusvastaste relvaj\xc3\xb5udude poolt \xc3\xbcmber piiratud._NEWLINE_Reedel, 6. veebruaril kehtestatud l\xc3\xbchiajalise relvarahu jooksul anti linnaelanikele v\xc3\xb5imalus evakueeruda._NEWLINE_18. veebruaril 2015 langes linn valitsusvastaste relvaj\xc3\xb5udude kontrolli alla. Venemaa m\xc3\xb5rvatud opositsioonipoliitiku Boriss Nemtsovi s\xc3\xb5prade poolt avaldatud Nemtsovi kirjutise "Putin. S\xc3\xb5da" kohaselt hukkus Debaltseve vallutamisel 70 Venemaa F\xc3\xb6deratsiooni Relvaj\xc3\xb5udude s\xc3\xb5jav\xc3\xa4elast. Ukraina Julgeolekuteenistuse anon\xc3\xbc\xc3\xbcmseks j\xc3\xa4\xc3\xa4da soovinud kaast\xc3\xb6\xc3\xb6taja teatel hukkus Debaltseve vallutamisel umbes 2000 vastaspoole v\xc3\xb5itlejat.'